## Rješenje kojim se Trgovačkom društvu Euroherc osiguranje d.d., Zagreb, odobrava objavljivanje ponude za preuzimanje javnog dioničkog društva Nava banka d.d., Zagreb

### NN 78/2006 (14.7.2006.), Rješenje kojim se Trgovačkom društvu Euroherc osiguranje d.d., Zagreb, odobrava objavljivanje ponude za preuzimanje javnog dioničkog društva Nava banka d.d., Zagreb

# HRVATSKA AGENCIJA ZA NADZOR FINACIJSKIH USLUGA

1876

Sukladno odredbama članka 15. točka 4. alineja
1. i članka 8. stavak 1. Zakona o Hrvatskoj agenciji za nadzor financijskih
usluga (»Narodne novine« broj 140/05) te članka 13. stavak 2. Zakona o
preuzimanju dioničkih društava (»Narodne novine« broj 84/02, 87/02 i 120/02),
Uprava Hrvatske agencije za nadzor financijskih usluga, temeljem Zahtjeva
trgovačkog društva EUROHERC OSIGURANJE d.d., Zagreb, Ulica grada Vukovara 282,
za odobrenje objavljivanja ponude za preuzimanje javnog dioničkog društva NAVA
BANKA d.d., Zagreb, Tratinska 27, na sjednici
održanoj 6. srpnja 2006. godine, donijela je

## RJEŠENJE

1. Trgovačkom društvu EUROHERC OSIGURANJE d.d.,
Zagreb, Ulica grada Vukovara 282, odobrava se objavljivanje ponude za
preuzimanje javnog dioničkog društva NAVA BANKA d.d., Zagreb, Tratinska 27.

2. Ovo Rješenje objavit će se u »Narodnim
novinama«.

```
Obrazloženje
```

I/ Trgovačko društvo EUROHERC OSIGURANJE d.d.,
Zagreb, Ulica grada Vukovara 282 (dalje u tekstu: Ponuditelj), podnijelo je
Hrvatskoj agenciji za nadzor financijskih usluga (dalje u tekstu: Agencija),
dana 2. svibnja 2006. godine, temeljem odredbe članka 13. stavak 1. Zakona o preuzimanju
dioničkih društava (dalje u tekst: Zakon), Zahtjev za odobrenje objavljivanja
ponude za preuzimanje trgovačkog društva NAVA BANKA d.d., Zagreb, Tratinska 27 (dalje u tekstu: Izdavatelj) i dokumentaciju u
privitku.

Nakon izvršenog uvida u zahtjev i priloženu
dokumentaciju, utvrđeno je da zahtjevu nisu priložene sve isprave iz članka 12.
stavak 2. Zakona, te je dana 12. svibnja 2006. godine, Agencija od Ponuditelja
zatražila dopunu te uplatu administrativne pristojbe i naknade uz podneseni
zahtjev.

Ponuditelj je svojim podnescima od 16. i 30.
svibnja 2006. godine, dostavio dopunu dokumentacije i dokaz o uplaćenoj
administrativnoj pristojbi i naknadi.

Podneskom od 2. lipnja 2006. godine, Ponuditelj
je, na zahtjev Agencije od dana 31. svibnja 2006. godine, dostavio ispravljeni
tekst ponude za preuzimanje.

II/ Izdavatelj je javno dioničko društvo,
sukladno odredbi članka 114. stavka 1. točka 1. Zakona o tržištu vrijednosnih
papira (»Narodne novine« broj 84/02).

III/ Obveza objavljivanja ponude za preuzimanje
nastala je za Ponuditelja i trgovačka društva JADRANSKO OSIGURANJE d.d., Split,
Put Supavla 1/II; AGRAM životno osiguranje d.d.,
Zagreb, Ulica grada Vukovara 282 i SUNCE OSIGURANJE d.d., Zagreb, Braće Domany 6, dana 29. ožujka 2006. godine, sukladno odredbi
članka 4. stavak 1., a u svezi s člankom 8. stavak 1. točka a) i stavkom 4.
Zakona. Navedena društava su kao društva koncerna AGRAM usklađeno djelovala u
svezi sa stjecanjem dionica Izdavatelja i to stjecanja ukupno 50.000 dionica,
odnosno 32,98% učešća u temeljnom kapitalu Izdavatelja, što daje 32,98% od
ukupnog broja glasova koje daju dionice Izdavatelja s pravom glasa. Predmetne
dionice navedena društva su stekla u postupku povećanja temeljenog kapitala
Izdavatelja sa iznosa od 40.644.000,00 kuna za iznos od 20.000.000,00 kuna na
iznos od 60.644.000,00 kuna. Predmetno povećanje temeljnog kapitala
Izdavatelja, upisano je u sudski registar Trgovačkog suda u Zagrebu 29. ožujka
2006. godine. Nakon navedenog stjecanja Ponuditelj raspolaže s ukupno 12.500
dionica Izdavatelja; trgovačko društvo JADRANSKO OSIGURANJE d.d., Split, Put Supavla 1/II, raspolaže s ukupno 12.500 dionica
Izdavatelja; trgovačko društvo AGRAM životno osiguranje d.d., Zagreb, Ulica
grada Vukovara 282, raspolaže s ukupno 12.500 dionica Izdavatelja i trgovačko
društvo SUNCE OSIGURANJE d.d., Zagreb, Braće Domany
6, raspolaže s ukupno 12.500 dionica Izdavatelja.

IV/ Cijena po kojoj Ponuditelj nudi otkup
dionica u ponudi za preuzimanje iznosi 700,00 kuna po dionici. Prema podacima
dostupnima Agenciji i dokumentaciji priloženoj uz predmetni Zahtjev, najviša
cijena po kojoj su Ponuditelj i osobe s kojima Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 700,00 kuna po dionici. Prema
podacima Zagrebačke burze d.d., Zagreb i Varaždinske burze d.d., Varaždin, u
zadnja tri mjeseca prije nastanka obveze objavljivanja ponude za preuzimanje,
nije bilo trgovanja dionicama Izdavatelja, te je utvrđeno da je cijena izražena
u ponudi za preuzimanje u iznosu od 700,00 kuna po dionici, utvrđena u skladu s
odredbom članka 15. stavci 3. – 6. Zakona.

V/ Ponuditelj i osobe s kojima Ponuditelj
djeluje zajednički raspolažu s ukupno 50.000 redovnih dionica Izdavatelja, a
temeljni kapital Izdavatelja podijeljen je na 151.610 redovnih dionica, svaka u
nominalnom iznosu od 400,00 kuna. Novčana sredstva potrebno je osigurati
sukladno odredbi članka 9. stavka 1. Zakona, za plaćanje preostalih 101.610
dionica Izdavatelja s pravom glasa, u iznosu od najmanje 71.127.000,00 kuna.
Uvidom u Garanciju br. 8755/06 HVB SPLITSKA BANKA
d.d., Split, R. Boškovića 16, od 29. svibnja 2006. godine, i I. Dodatak garanciji br. 8755/06,
od 5. srpnja 2006. godine, utvrđeno je da je Ponuditelj osigurao sredstva u
iznosu 71.127.000,00 kuna.

VI/ Dana 14. lipnja 2006. godine, Agencija je
donijela Zaključak o otvaranju posebnog ispitnog postupka, radi utvrđivanja
činjenica i okolnosti vezanih uz sudjelovanje društva AGRAM životno osiguranje
d.d. Zagreb, Ulica grada Vukovara 282, u predmetnom postupku preuzimanja, a u
odnosu na postupak nadzora koji je Agencija provodila u istom društvu, u
predmetu klasa: UP/I-453-02/06-30/13.

U ispitnom postupku izvršen je uvid u predmet
klasa: UP/I-453-02/06-30/13 te je utvrđeno da je društvo dostavilo
dokumentaciju iz koje je vidljivo da je uskladilo svoje poslovanje s odredbama
Zakona o osiguranju.

VII/ Nadalje je utvrđeno da su Zahtjevu
priložene potvrde o plaćenoj administrativnoj pristojbi i naknadi, sukladno
odredbi članka 4. stavak 1. točka 1. Pravilnika o vrsti i visini naknada i
administrativnih pristojbi Hrvatske agencije za nadzor financijskih usluga
(»Narodne novine« broj 45/2006).

VIII/ Budući da je Ponuditelj dostavio tekst
ponude za preuzimanje sastavljen sukladno odredbi članka 12. stavka 1. Zakona,
te dokumentaciju propisanu odredbom stavka 2. istoga članka Zakona, odlučeno je
kao u izreci.

IX/ Temeljem odredbe članka 8. stavak 3. Zakona
o Hrvatskoj agenciji za nadzor financijskih usluga, ovo Rješenje objavljuje se
u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku od 30 dana od dana primitka ovog Rješenja.

Klasa: UP/I-450-08/06-10/19

Urbroj: 326-101/06-17

Zagreb, 6. srpnja 2006.

Predsjednik Uprave

**Ante Samodol, v. r.**

Rješenje, NN 78/2006-1876